**תצפית ומשוב ככלי לחניכה וליווי**

התצפית והמשוב הם כלים חשובים לעבודתו של החונך, ומסייעים לו לעזור לנחנך להכיר את חוזקותיו ואת חולשותיו, לשפר את יכולותיו, ללמוד מתוך מקרים שהוא מתמודד עמם ולקדם את מיומנויותיו. יחד עם זאת, חשוב לזכור שעצם התצפית עלולה לשנות את המציאות המתוצפתת ולהכניס אליה הרבה מאוד משתנים שאינם רלוונטיים כמו: לחץ של המדריך, רצון של החניכים לרצות, התרגשות מיותרת וכו'.
רגע לפני עריכת תצפית, חשוב לקיים שיחה עם המדריך ולהבהיר לו כי מטרת התצפית היא למידה משותפת ושיפור יכולות, ולא ביקורת.

**עקרונות התצפית:
א. רישום תוך כדי התצפית או בסמוך מאוד לה**, כדי לא לשכוח – "רשמתי משמע זה קרה".
**ב. רישום עובדות ולא הערכות:** כדי לא לשפוט את הנחנך לפני המשוב. רישום נכון יהיה "המדריך מדבר בקול חלש", ולא "המדריך אינו מיומן בעקרונות הקתימב"ה".
**ג. רישום ביצוע ותוצאה:** "דיברת בקול חלש – יוסי נרדם".
**ד. רישום ביצועים חיוביים:** כדי לקבל תמונה מלאה וכי חשוב ללמוד גם מדברים חיוביים.
**ה. מיקום החונך**: הבעיה בצפייה בפעולה היא שעצם נוכחותו של החונך בפעילות תשפיע על המשתתפים (מדריך וחניכים) ועל אופן תפקודם. לכן חשוב לבחור בחוכמה את מיקומו של החונך.

**ישנן שתי טכניקות עיקריות להקטין את השפעת הצופה על תפקוד הנצפים
1. תצפית "שקופה"**: הצופה יושב מחוץ למעגל החניכים והינו פסיבי לחלוטין.
**2. תצפית "משתתפת"**: הצופה משתתף בפועל בפעולה, אולי אף מעביר חלק בה.

**\*הערה חשובה:** ככל שכניסתך כצופה לפעולות המדריכים תהיה סדירה, תדירה, שגרתית יותר, לחניכים ולמדריכים יהיה קל יותר לקבל זאת כחלק משגרת פעילות בגדוד, ולך יהיה קל יותר לבצע תצפית מהימנה ככל האפשר.

**מתי מתערבים?!**
באופן כללי, אלא אם בחרת להיות צופה משתתף, לא נכון להתערב או להעיר למדריך בפני חניכיו. יחד עם זאת, הרבה מאוד פעמים מדובר בדילמה אמיתית: מצד אחד, התערבות שלנו יכולה לפתור בעיה או למנוע אותה ברגע אחד, ומצד שני היא עלולה לפגוע במדריך.

מה עושים?
**המקרים שבהם חובה להתערב:**
א. כשהבטיחות של החניכים, המדריך או הסובבים את הקבוצה יכולה להיפגע.
ב. כשהמדריך עומד לאבד שליטה על הסיטואציה.

כיצד נתערב?
א. ההתערבות תהיה שקופה לחניכים.
ב. ההתערבות תהיה מהירה ונקודתית.
ג. ההתערבות תהיה בהתאם לכללים שנקבעו מראש בין החונך לנחנך בתדריך.

**ומה עושים עם כל הדברים שכתבתי במהלך התצפית?**
בתצפית נאספות נקודות רבות על הנחנך, לא את כולן אפשר או רצוי למסור, שכן הנחנך יכולתו של הנחנך בכל הקשור לקבלת משוב היא מוגבלת. עדיף לבחור שניים או שלושה דפוסי התנהגות כוללים ועיקריים ולהתמקד בהן.
שיטות עיבוד:
**א. דפוס התנהגות כולל:** ניסיון לאתר מספר בעיות בעל מכנה משותף זהה הניתן לטיפול:
1. המדריך שכח להביא טושים.
2. המדריך דילג על שלב בפעולה.
3. הדיון לא היה מאורגן ומכוון.
**ב. בחירת בעיות משמעותיות.**

**משוב**
שיחת משוב, היא אחת משיחות החניכה שעורך הרשג"ד עם כל אחד מהמדריכים שלו וחשוב שהיא תהיה שיחה נעימה ונינוחה, בדיוק כמו יתר השיחות.

כדי לדאוג שאכן תהיה זו שיחה נעימה ומקדמת, ולא שיחה שתתקבל כביקורת עוינת, נכון הקפיד על מספר כללי אצבע:
**א. יש לקיים את השיחה במקום שקט ונוח.
ב. על המשוב צריך להיות ענייני ולא אישי,** לגופו של עניין ולא לגופו של אדם: למשל, נעדיף לומר: "התנהגותך במקרה זה מקרינה חוסר בטחון", ולא "אתה חסר בטחון".
**ג. יש להציע חלופות ופתרונות מעשיים:** למשל, נעדיף לומר "כדאי לנסות להפעיל יותר את החניכים", ולא "צריך קצת יותר פלפל", שהוא משפט מעורפל ולא ברור.
**ד. חשוב להימנע מהתבטאות ציניות, שיוצרות מסר כפול ומבלבל.
ה. יש לעודד את החניך להציף את נושאי המשוב-** "איך היה, איך אתה מרגיש עם האופן שבו הדרכת?"

באופן כללי, נכון לחלק את שיחת המשוב לשלושה חלקים עיקריים: שימור, שיפור ושינוי. את המשוב למסור בסדר הזה: לאחר שמזמינים את הנחנך לשתף בחוויה שלו מהפעולה, מתחילים מסקירת הדברים הראויים לשימור, לאחר מכן מתייחסים לדברים הטעונים שיפור ומסיימים בדברים הדורשים שינוי. חשוב לזכור כי משוב הוא הזדמנות מצוינת להעמקת הקשר עם המדריך וחיזוק המחויבות ההדדית ביניכם וכי שיחת משוב ראויה תמיד מתנהלת באופן רגוע ובאווירה טובה ומסתיימת באמירה מחזקת ואופטימית.